21 (ადელის ალბომი)
21 — ინგლისელი მომღერალ ადელის მეორე სტუდიური ალბომი. 2011 წლის 24 იანვარს ევროპაში, ხოლო 2011 წლის თებერვალში ჩრდილოეთ ამერიკაში გამოცემული ეს ალბომი სათაურს ატარებს მუსიკოსის ასაკის მიხედვით - მისი ჩაწერის პერიოდში ადელი 21 წლის იყო. დისკში ჟღერს როგორც ხალხური მუსიკის ელემენტები, ასევე Motown-ის ტიპის სოული, რომელსაც უკვე ჰქონდა ადგილი წინა ალბომზე 19. გარდა ამისა, მომღერალზე ალბომის შექმნისას გავლენა იქონია ქანთრიმ და სამხრეთულმა ბლუზმა, რომელსაც 2008-2009 წლებში ჩრდილოეთ ამერიკული ტურნეს An Evening with Adele პერიოდში გაეცნო. დისკი იწერებოდა პატრნიორთან გაცილების შემდეგ და მასში აირეკლა რამდენიმე თემა, რომელთა შორის არის რისხვა, შურისძიება, გულგატეხილობა, თვითგანსჯა და პატიება. 21-ის ჩაწერა დაიწყო 2009 წლის აპრილში, როდესაც ჯერ კიდევ შეყვარებულთან ურთიერთობა ჰქონდა. სადებიუტო ალბომის წარუმატებლობის გამო ადელმა გადაწყვიტა უფრო რიტმული და თანამედროვე ტიპის დისკის ჩაწერა. მიუხედავად ამისა, სტუდიური სესიები წარუმატებელი იყო, ვინაიდან შთაგონებას ადგილი არ ჰქონდა. ჩაწერა განახლდა პარტნიორთან განშორების შემდეგ, როდესაც ადელმა გულგატეხილობისა და დეპრესიის შედეგად სიმღერებში სხვა ემოციები შეიტანა. იგი თანამშრომლობდა სხვადასხვა ავტორთან და პროდიუსერთან, რომელთა შორის იყვნენ Columbia Records-ის თანაპროდიუსერი რიკ რუბინი, ფრეიზერ ტ. სმითი, რაიან ტედერი, დენ უილსონი, ჯიმ ებისი და პოლ ეპუორთი. კრიტიკოსების მიერ დადებითად შეფასებულმა მინიმალისტური პროდიუსერული ნაშრომის, აუთენტურობისა და ადელის ვოკალური შესაძლებლობების მიხედვით, 21-მა გაამართლა ინდი ლეიბლის XL Recordings მოლოდინი და 2011 წელს მოულოდნელი წარმატება მოიპოვა. იგი ჩარტების სათავეებში 30-ზე მეტ ქვეყანაში იმყოფებოდა და შეტანილია გინესის მსოფლიო რეკორდების წიგნის 2012 წლის გამოცემაში. იგი იქცა XXI საუკუნის ერთ-ერთ ბრიტანულ ბესტსელერად. ბრიტანეთის ალბომების ჩარტის სათავებში ზედიზედ 23 კვირის მანძილზე ყოფნით მან რეკორდი დაამყარა, როგორც მომღერალი ქალის მიერ ჩაწერილმა დისკმა. სინგლები Rolling in the Deep, Someone Like You და Set Fire to the Rain მსოფლიო #1 ჰიტებად იქცნენ, ხოლო Rumour Has It და Turning Tables მოხვდნენ ევროპისა და ჩრდილოეთ ამერიკის საუკეთესო 20-ეულებში. 2012 წლის ივნისისათვის გაყიდული 22 მილიონი ასლით, 21 იქცა 2011 წლის ყველაზე გაყიდვად მუსიკალურ ჩანაწერად და გამოაცოცხლა აშშ-სა და ბრიტანეთში მუსიკალურ ინდუსტრიაში ჩანაწერების გაყიდვა. კრიტიკოსები ალბომის წარმატებას მსოფლიოს მასშტაბით მსმენელებთან ერთად და აშშ-ში მისი წარმატება შეაფასეს, როგორც გულახდილი სექსუალური და ჟღერადობის მხრივ მედიდური სტატუს-კვოსგან გადადგმული ნაბიჯი. 2012 წელს ალბომმა მოიპოვა „გრემი“ და ბრიტანული მუსიკის ჯილდო წლის ალბომის კატეგორიაში.